Simón Pedro Jesús cjüil tjemey campapé.
Discípulo pꞌa wa cjüil tjemey wa.
Sacerdote más püné neꞌas jus tjinyuca discípulo niná.
Si nucutsja mpes,
jupj ꞌücj wama tjemey wosis tꞌasiyú tjüwücj moꞌó,
Jesús tjáꞌasa ntꞌa.
Pedro newa tüwütüwǘ ton̈ca jun vilicj ntꞌa.
Tsjücjüim jun vilicj jyámatsja.
Discípulo maꞌajapj si nucutsja sacerdote más püné,
mpes niswa jun vilicj ntꞌa tjemey,
tjevele jun vilicj jyama lal.
Nin mpes Pedro lal tjacꞌ tꞌasiyú tjüwücj moꞌó.
Jun vilicj jyama tjevele Pedro lal:
—¿Ncu Jesús discipulopan popa wa jipj?
Pedro tjevele:
—Nin tulucj.
Pajal tsjojósetsja.
Mpes mozopan ꞌawa jus tꞌol ꞌetsjecj mpes.
Tꞌasiyú tjelejen̈ jis la sis.
Nin la tjajay wa militarpan.
Pedro yupj jis lal ton̈ca wa la sis.
Anás sacerdote más pünetsja püna pꞌin.
Jupj la tjiꞌyüya Jesús lal jupj discipulopan sin poꞌó.
La tjiꞌyüya wa tsjan sin tjiꞌyüsa la tjiji jupj.
Jesús jupj lal tjevele:
—Napj tjevelé pjü ꞌücj jis la pjac ntꞌa.
Wosis judiopan ꞌa si mulú ntꞌa sin ꞌyüsa la tjejay napj lovin.
Dios wo ntꞌa sin ꞌyüsa lis tjejay wa,
pjü judiopan ꞌa si mulú ntꞌa.
Pequé tjevelé tulucj.
¿Tsjan pjucj nin nla ꞌyüy napj?
Pülücj tjepjyacan̈ napj tjevelé.
Jis la tjiꞌyüya tsjan tjevelé.
Yupj salejepj.
Jesús nin tjevele na,
auxiliar pjaní Jesús wola poꞌó tyüla jupj.
Neꞌaj pꞌin tón̈catsja.
La tjiꞌyüya Jesús lal:
—¿Tsjan pjucj tjevelentsja nin jinwá,
sacerdote más püné lal?
Jesús tjevele jupj lal:
—Malala tjevelé tulucj.
Napj malala tjevelé,
pjü jis walapꞌaꞌa mvelen tsjan malala tjevelé.
Napj ꞌücj tjevelé,
¿tsjan mpes nawala poꞌó tyül?
—tjevele jupj.
Yacjaya Anás Jesús jas tjejyama Caifás ntꞌa.
Caifás sacerdote más pünetsja quinam.
Jesús tsyuꞌpa tjemey.
Mwalá way pꞌin,
Jesús neꞌaj ton̈ca na pꞌin,
Simón Pedro ꞌawa ntꞌa ton̈ca süise.
La pꞌa neꞌaj lejen̈tsja la tjüꞌüy jupj lal:
—¿Ncu jupj discipulopan popa wa jipj?
Pedro tsyüpünǘ.
Tjevele:
—Nin tulucj nam.
Yom pꞌa wa neꞌaj tón̈catsja,
mozo watsja jupj sacerdote más püné mpes.
Mozo nenem pjotsꞌ jay tjejyoꞌo jopey.
Pedro pꞌiyá mozo jopey pjotsꞌ jay tjejyoꞌo.
Mpes jupj tjevele Pedro lal:
—Napj nola napj jis tjinyuc sin lejen̈ ntꞌa Jesús lal.
Pedro niswa tsyüpünǘ.
Len̈ way la tipiya costlyas.